ஆண்களுக்கு இந்த அடிமைப்படுத்தும் புத்தியை வளர்த்து விட்டது யார்? திட்டமிட்டு தீட்டிய கத்தி போல அறிவை பெண்ணடிமைத்தனத்திற்கும் கற்பித்து விட்டது யார்? இமயமலை அடிவாரத்தில் அந்த பணியை வேதகால ரிஷிகள் செய்தார்கள் பொதிகைமலை அடிவாரத்தில் பெண்ணை அடிமையாக்கி காலுக்குள் போட்டு நசுக்கும் வித்தையை சித்தர்கள் கற்றுக்கொடுத்தார்கள். சித்தர்கள் பேசுவது அனைத்தும் சீர்திருத்தம் சமுதாய மாற்றம், ஆன்மீக முன்னேற்றம் என்பது தானே அவர்கள் மனிதகுலத்தின் சரிபாதி இனத்தை அடிமைப்படுத்த திட்டமிடுவார்களா? என்று பலருக்கு தோன்றலாம். சித்தர்கள் சீர்திருத்தம், சமூகநீதி, ஆன்ம முன்னேற்றம் என்பவைகளை பேசினார்கள் என்பது உண்மை. ஆனால் வாழைப்பழத்திற்குள் குண்டூசியை வைப்பது போல மேலே சொன்ன அனைத்து விஷயங்களின் முதுகெலும்பாக பெண்ணடிமைத்தனத்தை புகுத்தி ஒரு மூளைச்சலவை செய்து மனித குலத்தையே முற்றிலும் பெண்ணிற்கு விரோதமாக மாற்றி விட்டார்கள்.